钦定古今图书集成/明伦汇编/官常典/第603卷 > 袁江
## 钦定古今图书集成/明伦汇编/官常典/第603卷 > 袁江

按《开封府志》：“江，字自岷，祥符人。读书过目辄成诵。年
十九，领天顺壬午乡荐，明年成进士，授户部主事，监
督徐州仓粮，出纳严慎。时有中贵倚势干没，奏斥之。
历两淮盐运使，规画课程，次第疾徐，以至公行之，贵
戚敛迹，商灶称快焉。入觐，白塌巡检某以金宝贮酒中，曰：‘此秘方药酒也，可却病’。”延年笞而遣之。巨商刘
武，锦衣舍馀也，暮夜怀黄金二锭为赆，叩首毕，抛金
速出，追还，叱却之。擢四川右参政，督理粮储，简书严
重。抵蜀，巡行郡邑，涤祛奸弊，未岁馀，察出隐蔽官赋
及夙逋在民者若干万。督属征完，尽解部。大司徒题
奏旌奖，以励天下之职饷者。未几，卒于官。江为人坦
易，以清慎自将。历官三十年，典司财赋，无所点污。年
仅下寿，用不究才，识者惜之。